**Ariana Grande-Butera** (s. 26. kesäkuuta 1993 Boca Raton, Florida, Yhdysvallat), tunnetaan julkisuudessa nimellä **Ariana Grande**, on yhdysvaltalainen Grammy-palkittu laulaja-lauluntekijä ja näyttelijä. Hän aloitti uransa Broadwaylla ja tuli tunnetuksi Cat Valentinen roolista Nickelodeonin nuortensarjassa *Victorious*. Hän jatkoi samassa roolissa *Victoriousin* spin-off-sarjassa *Sam & Cat*. Grande on näytellyt myös teatterissa ja lainannut ääntään animaatioihin sekä esiintyy vuoden 2024 *Wicked*-musikaalielokuvan Glindan roolissa.

Granden musiikkiura alkoi vuonna 2011 *Victorious*-sarjan soundtrackeista. Hän sai levytyssopimuksen Republic Recordsilta ja julkaisi debyyttialbuminsa *Yours Truly* vuonna 2013. Albumi sijoittui kärkeen Billboard 200 -listalla. Vuonna 2014 ilmestyi Granden toinen studioalbumi *My Everything*. Se sijoittui ykköseksi Yhdysvalloissa ja kymmenen myydyimmän joukkoon 24 maassa. Vuonna 2016 Grande julkaisi kolmannen studioalbuminsa *Dangerous Woman*. Vuonna 2015 Grande piti ensimmäisen maailmankiertueensa The Honeymoon world Tourin, jolla hän esitti pääosin *My Everything* -albumin kappaleita. Vuonna 2018 julkaistiin Granden neljäs studioalbumi *Sweetener*, ja viiden kuukauden päästä 2019 julkaistiin viides albumi *Thank U, Next*. Uusin albumi *Positions* julkaistiin vuonna 2020.

Vuonna 2019 Grande voitti parhaan pop-albumin Grammy-palkinnon, ja on lisäksi ollut viisi kertaa ehdokkaana. Maaliskuussa 2019 Granden musiikkivideot olivat keränneet yli kaksitoista miljardia katselukertaa YouTubessa. Grande ohitti vuonna 2019 Selena Gomezin Instagram-seuraajien määrässä, ja on näin ollen Instagramin seuratuin nainen ja toiseksi seuratuin henkilö Cristiano Ronaldon jälkeen. Vuonna 2016 yhdysvaltalainen *Time*-lehti nimesi Ariana Granden yhdeksi maailman vaikutusvaltaisimmista ihmisistä, ja vuonna 2018 *Billboard* valitsi hänet "vuoden naiseksi". Grandella on oma kosmetiikkabrändi R.E.M. Beauty.

Varhaisvaiheet
--------------

Ariana Grande syntyi Boca Ratonissa, Floridassa. Hänen vanhempansa ovat Joan Grande ja Edward Butera. Grandella on italialaisia sukujuuria. Hänen vanhempi velipuolensa Frankie Grande on näyttelijä, tanssija ja tuottaja. Arianan perhe muutti Floridaan New York Citystä hänen äitinsä odottaessa häntä. Vanhemmat erosivat hänen ollessaan 8–9-vuotias.

Grande aloitti näyttelemisen lapsena Fort Lauderdalen lastenteatterissa, jossa hän teki ensimmäisen pääroolinsa *Annie*-musikaalissa. Sen jälkeen seurasivat roolit musikaaleissa *Kaunotar ja hirviö* ja *Ihmemaa Oz*. Hän esiintyi myös muutamien orkestereiden kanssa. Ensimmäisen julkisen esiintymisensä hän teki esittäessään Yhdysvaltain kansallislaulun Florida Panthersille suorassa tv-lähetyksessä. Grande kävi Pine Crest Schoolia sekä North Broward Preparatory Schoolia.

13-vuotiaana Grande päätti alkaa pyrkiä musiikkiuralle, vaikka keskittyikin edelleen teatteriin. Vuonna 2008 Grande teki Broadway-debyyttinsä musikaalissa *13*. Hän näytteli cheerleader Charlottea ja voitti suorituksestaan National Youth Theatre Association -palkinnon. Liityttyään musikaaliin Grande keskeytti koulun, mutta jatkoi opintojaan etäopiskelemalla tuutorien kanssa.

Ura laulajana
-------------

### 2010–2016 *Yours Truly* & *My Everything*

Grande alkoi suunnitella debyyttialbumiaan vuonna 2010, kun *Victoriousin* ensimmäinen kausi oli saatu valmiiksi. Hän alkoi työskennellä laulunopettajan kanssa vahvistaakseen äänialaansa. Granden ensimmäinen kappale oli *Victorious*-sarjassa esitetty "Give It Up", joka sisältyy sarjan soundtrack-levylle. Hän esitti myös cover-versioita muiden artistien kappaleista YouTubeen lataamillaan videoilla, joiden kautta hän sai levytyssopimuksen Republic Recordsilta elokuussa 2011.

Grande julkaisi vuoden 2013 elokuussa ensimmäisen studioalbuminsa nimeltä *Yours Truly*, joka ylsi ensimmäisellä listaviikollaan ensimmäiseksi Billboard 200 -listalla. Albumin johtosingle "The Way" kipusi Billboard Hot 100 -listan kärkikymmenikköön. Vuoden 2013 joulukuussa Grande julkaisi jouluisen EP-levyn nimeltä *Christmas Kisses*. Vuoden 2014 tammikuussa Grande vahvisti aloittaneensa toisen studioalbuminsa työstämisen ja saman vuoden maaliskuussa ilmoitti albumin olevan valmis.

Granden toiselta studioalbumilta julkaistiin ensimmäisenä single "Problem", jossa on mukana australialainen rap-artisti Iggy Azalea. Kappale ylsi ensimmäisellä listaviikollaan Billboard Hot 100 -listan sijalle kolme ja parhaimmillaan sijalle kaksi. Granden seuraavalta albumilta julkaistiin single "Break Free", jossa on mukana venäläis-saksalainen tuottaja Zedd ja joka sijoittui parhaimmillaan Yhdysvalloissa sijalle neljä. Albumi *My Everything* ilmestyi 25. elokuuta ja ylsi ensimmäisellä listaviikollaan Billboard 200 -listan kärkeen, mikä teki siitä Granden toisen peräkkäisen ykkösalbumin. Jälkikäteen albumin Deluxe-versiolta julkaistiin kolmas single "Bang Bang", jossa ovat mukana englantilainen laulaja Jessie J ja yhdysvaltalainen rap-artisti Nicki Minaj. Kappale menestyi hyvin: se sijoittui Billboard Hot 100 -listan kolmanneksi ja Ison-Britannian single-listan ensimmäiselle sijalle. Syyskuussa Grande julkaisi albumiltaan neljännen singlen "Love Me Harder", joka kohosi parhaimmillaan sijalle seitsemän ollen Granden viides top 10 -hitti Billboard Hot 100 -listalla. Saman vuoden marraskuun 24. päivänä Ariana julkaisi jouluisen singlen "Santa Tell Me". Musiikkivideo julkaistiin 12. joulukuuta. Joululaulu näyttäytyi Billboard Hot 100 -listan sijalla 42. Viimeinen single Granden toiselta studioalbumilta nimeltään "One Last Time" julkaistiin 10. helmikuuta 2015. Musiikkivideo julkaistiin 15. helmikuuta. Single ylsi ensimmäisellä viikollaan Billboard Hot 100 -listan sijalle 13.

Alun perin kolmannen studioalbumin ensimmäiseksi singleksi tarkoitettu "Focus" julkaistiin 30. lokakuuta 2015. Musiikkivideo julkaistiin samaan aikaan. Single sijoittui ensimmäisellä listaviikollaan Billboard Hot 100:n seitsemänneksi. Single poistettiin kolmannen albumin perusversiosta (single lisättiin Japanin erikoisversioon) vedoten siihen, ettei single sovi albumin tyyliin.

Grande julkaisi 18. joulukuuta jouluisen EP:n nimeltä *Christmas & Chill*. Hän on kertonut äänittäneensä EP:n alle viikossa omassa kotistudiossaan.

### 2016–2018 *Dangerous Woman* & *Sweetener*

Granden kolmannelta studioalbumilta julkaistiin single "Dangerous Woman" 11. maaliskuuta 2016. Kappaleen musiikkivideo julkaistiin 31. maaliskuuta. Single ylsi ensimmäisellä listaviikollaan Billboard Hot 100 -listalla sijalle 10. Toinen single nimeltään "Into You" julkaistiin 6. toukokuuta. Kappaleen musiikkivideo julkaistiin 24. toukokuuta. Single ylsi ensimmäisellä listaviikollaan Billboard Hot 100 -listan sijalle 13. Kolmas studioalbumi, *Dangerous Woman*, julkaistiin 20. toukokuuta. Se ylsi ensimmäisellä listaviikollaan Billboard 200 -listan toiseksi. *Dangerous Woman* -albumin nimeksi Grande suunnitteli ensin *Moonlightia*, mutta vaihtoi sen viime hetkellä.

22. toukokuuta 2017 Granden konsertin jälkeen konserttipaikalla Manchesterissa Britanniassa räjähti itsemurhaterroristin pommi. Iskussa kuoli terroristin itsensä lisäksi 22 ihmistä – yleisössä olleita sekä heitä hakemaan tulleita. Lisäksiä kymmeniä loukkaantui. Grande selvisi vammoitta, mutta keskeytti välittömästi Dangerous Woman Tour -kiertueensa, johon konsertti kuului. Sunnuntaina 4. kesäkuuta hän palasi Manchesteriin "One Love Manchester" -tukikonsertin pääesiintyjänä. Hän jatkoi Euroopan-kiertuettaan 7. kesäkuuta alkaen. Grande tarjoutui maksamaan kaikkien terrori-iskussa kuolleiden hautajaiskulut.

Grande julkaisi 20. huhtikuuta 2018 uuden singlen nimeltä "No Tears Left to Cry", joka kertoi Manchesterin terrori-iskusta. Hänen neljäs studioalbuminsa *Sweetener* julkaistiin 17. elokuuta 2018. Albumin toisena singlenä julkaistiin "God Is a Woman" ja kolmantena "Breathin".

### 2019– *Thank U, Next* & *Positions*

Grande julkaisi helmikuussa 2019 viidennen albuminsa *Thank U, Next*. Levy ylsi ensimmäisellä listaviikollaan Yhdysvalloissa Billboard 200 -listan ykköseksi. Helmikuussa 2019 Grande teki historiaa olemalla ensimmäinen sooloartisti, jolla on samanaikaisesti ollut kolme kappaletta Billboard Hot 100 -listan kärkisijoilla samaan aikaan ("7 Rings" 1. sijalla, "Break Up with Your Girlfriend, I'm Bored" 2. sijalla ja "Thank U, Next" 3. sijalla). Ennen Grandea ainoastaan The Beatles on saavuttanut saman listasijoituksen vuonna 1964.

Grande konsertoi ensimmäistä kertaa Suomessa, loppuunmyydyllä Hartwall Arenalla 5. lokakuuta 2019 osana Sweetener World Tour -kiertuettaan.

Vuoden 2020 lokakuussa Grande ilmoitti, että hänen tuleva kuudes studioalbuminsa julkaistaan ​​samassa kuussa. Grande julkaisi uuden singlen 23. lokakuuta 2020 nimeltä "Positions". Samana päivänä Grande vahvisti Twitterissään, että kuudes studioalbumi *Positions* julkaistaan 30. lokakuuta.

Musiikkityyli
-------------

Granden musiikkityyli on pääosin poppia ja nykyaikaista R&B:ta. Hän on maininnut Mariah Careyn, Beyoncén ja Whitney Houstonin suurimmiksi inspiraatioikseen. Grande on äänialaltaan noin neljä oktaavia kattava sopraano. Oopperatermein Grande on alatyypiltään niin kutsuttu leggero-sopraano, joka tarkoittaa lyyrisen sopraanon ja koloratuurasopraanon väliin sijoittuvaa lämmintä äänityyppiä, joka ei kuitenkaan ole kevyt lyyrinen sopraano.

Ura näyttelijänä
----------------

Ariana Grande esiintymässä Tampassa vuonna 2013.
Grande tuli alun perin tunnetuksi television kautta. Hän näytteli Cat Valentinea Nickelodeonin nuortensarjassa *Victorious*, jonka myötä hänestä tuli teini-idoli. Sarja päättyi elokuussa 2012. Samassa kuussa Nickelodeon otti tuotantoon *Victoriousin* spin-off-sarjan *Sam & Cat*, jossa Grande näytteli *iCarly*-sarjasta tunnetun Jennette McCurdyn kanssa. Sarjaa alettiin esittää marraskuussa 2012. Heinäkuussa 2014 ilmoitettiin sarjan lopettamisesta. Syinä mainittiin kulissien takaiset ongelmat ja Granden halu keskittyä hyvin käynnistyneeseen musiikkiuraansa. Grande on kertonut näyttelemisen olevan "hauskaa, mutta musiikki on aina ollut etusijalla minulle."

Grande esiintyi televisiosarjassa *Scream Queens*, joka alkoi Yhdysvalloissa Fox-kanavalla syyskuussa 2015. Hän näytteli Chanel #2 -hahmoa eli Sonya Herfmannia.

Vuonna 2016 Grande näytteli Penny Pingletonia NBC-kanavan livemusikaalissa *Hairspray Live!*.

2018 Grande julkaisi YouTube Original -dokumenttisarjan *Ariana Grande: Dangerous Woman Diaries*. Sarja kertoi *Dangerous Woman* -albumin luomisesta ja -maailmankiertueesta. 

Vuonna 2020 Grande sai oman Netlfix Original -dokumenttikonsertin "Ariana Grande: Excuse Me, I Love You".

Grande esiintyi Netflixin vuoden 2021 elokuvassa *Don’t look up* Riley Binan roolissa ja lauloi elokuvaa varten laulun "Just Look Up" (Feat. Kid Cudi).

Ariana Grande näyttelee Glinda-haltijaa Jon M. Chu:n ohjaamassa *Wicked*-elokuvassa. Elokuvan kuvaukset alkoivat kesällä 2022.

Yksityiselämä
-------------

Grande tapasi näyttelijä Graham Phillipsin vuonna 2008, kun molemmat esiintyivät musikaalissa *13*. He seurustelivat vuoteen 2011 asti. Grande alkoi seurustella rap-artisti Mac Millerin kanssa vuonna 2016. Heidän suhteensa päättyi toukokuussa 2018. Pian sen jälkeen Grande alkoi seurustella näyttelijä-koomikko Pete Davidsonin kanssa. He ilmoittivat menneensä kihloihin kesäkuussa 2018 seurusteltuaan muutaman viikon. He erosivat saman vuoden lokakuussa. Grande kihlautui joulukuussa 2020 saman vuoden tammikuussa tapaamansa kiinteistönvälittäjä Dalton Gomezin kanssa ja he avioituivat toukokuussa 2021. Grande ja Gomez erosivat vuonna 2023 oltuaan kaksi vuotta naimisissa. 

Grande on kärsinyt Manchesterin pommi-iskun jälkeen traumaperäisestä stressihäiriöstä.

Diskografia
-----------

*Pääartikkeli: Ariana Granden diskografia*
### Studioalbumit

* *Yours Truly* (2013)
* *My Everything* (2014)
* *My Everything Deluxe (2014)*
* *Dangerous Woman* (2016)
* *Sweetener* (2018)
* *Thank U, Next* (2019)
* *K Bye For Now (SWT Live) (2019)*
* *Positions* (2020)
* *Positions Deluxe* (2021)
* *Eternal Sunshine* (2024)

Filmografia
-----------

Ariana Grande heinäkuussa 2011.

Televisio| Vuosi | Nimi | Rooli | Huomioita |
| --- | --- | --- | --- |
| 2010–2013 | *Victorious* | Cat Valentine | 56 jaksoa |
| 2011 | *iCarly* | Jakso: "iParty with Victorious" |
| 2011–2013 | *Winx-klubi* | Prinsessa Diaspro (ääni) | kaudet 3 ja 5 |
| 2013 | *Swindle* | Amanda Benson | Nickelodeon Original Movie |
| 2013–2014 | *Sam & Cat* | Cat Valentine | 35 jaksoa |
| 2014 | *Family Guy* | Italialaistytär (ääni) | Jakso: "Mom's the Word" |
| 2015 | *Scream Queens* | Sonya Herfmann / Chanel #2 | 
4 jaksoa
"Pilot""Hell Week""Haunted House""Beware of Young Girls"
 |
| 2016 | *Saturday Night Live* | juontaja/musiikkivieras | Jakso: "Ariana Grande" |
| *Hairspray Live!* | Penny Pingleton | Televisiospesiaali |
| 2018 | Ariana Grande: Dangerous Woman Diaries | Oma itsensä
Ariana Grande | Dokumentti sarja |
| 2020 | Ariana Grande: Excuse Me, I Love You | Oma itsensä
Ariana Grande | Dokumentti konsertti |


Elokuvat| Vuosi | Nimi | Rooli |
| --- | --- | --- |
| 2011 | *Pyry – Valkoinen gorilla* | Pyry (ääni) |
| 2016 | *Underdogs* | Laura (ääni) |
| 2016 | *Zoolander 2* | cameorooli |
| 2021 | Don’t Look Up | Riley Bina |
| 2022/23 | Wicked | Glinda |


Teatteriroolit| Vuosi | Nimi | Rooli | Esityspaikka |
| --- | --- | --- | --- |
| 2008 | *13* | Charlotte | Broadway |
| 2010 | *Cuba Libre* | Miriam |  |
| 2012 | *A Snow White Christmas* | Lumikki | Pasadena Playhouse |

Kiertueet
---------

### Pääesiintyjänä

* *The Listening Sessions* (2013)
* *The Honeymoon Tour* (2015)
* *Dangerous Woman Tour* (2017)
* *Sweetener World Tour* (2019)

### Lämmittelijänä

* Justin Bieber – Believe Tour (2013)

Lähteet
-------

1. ↑  Paul, Larisha: Ariana Grande and Cynthia Erivo’s ‘Wicked’ Just Got a New Release Date *Rolling Stone*.  14.3.2023. Viitattu 21.7.2023.
2. ↑  "ArianaGrandeVevo/about" *youtube.com*. Ariana Grande Vevo, YouTube. Viitattu 24.6.2018.
3. ↑  Lipshutz, Jason: "Ariana Grande Will Only Get Stronger" *Billboard*.  24.5.2017. Viitattu 24.6.2018. (englanniksi)
4. ↑  Duboff, Josh: "How Ariana Grande Amassed Her 100 Million Instagram Followers" *Vanity Fair*.  9.3.2017. Viitattu 24.6.2018. (englanniksi)
5. ↑  Jason Robert Brown: The World's Most Influential People: Ariana Grande *Time*.  21.4.2016. Viitattu 31.12.2016. (englanniksi)
6. ↑  Sheets, Connor Adams: "Who Is Ariana? All About Ariana Grande, Leader of the Arianators" *International Business Times*.  6.10.2013. Viitattu 8.5.2018. (englanniksi)
7. ↑  Savage, Mark: "Ariana Grande: The diva with a heart" *BBC*.  23.5.2017. Viitattu 8.5.2018. (englanniksi)
8. ↑  Musto, Michael: "Frankie Grande, Ariana Grande's Half Brother, Stars in *Rock of Ages*" *The New York Times*.  12.11.2014. Viitattu 8.5.2018. (englanniksi)
9. ↑  Goodman, Lizzy: "Billboard Cover: Ariana Grande on Fame, Freddy Krueger and Her Freaky Past" *Billboard*.  15.8.2014. Viitattu 8.5.2018. (englanniksi)
10. ↑  Geggis, Anne: "America's Tweetheart: Boca-born singer/actress big on Twitter" *Sun-Sentinel*.  31.8.2012.  Arkistoitu 6.8.2018. Viitattu 8.5.2018. (englanniksi)
11. ↑  "About Ariana Grande *MTV*. Viitattu 8.5.2018. (englanniksi)
12. ↑  Wilson, Olivia: "16 Celebrities You Didn't Know Went to Boarding or Prep School" *Teen.com*.  Arkistoitu 15.8.2017. Viitattu 8.5.2018. (englanniksi)
13. ↑  "8 Things You Might Not Know About Ariana Grande" *wallstcheatsheet.com*.  Arkistoitu 1.1.2015. Viitattu 5.6.2018. (englanniksi)
14. ↑  TIME for Kids: Ariana Grande" *Time*. Viitattu 5.6.2018. (englanniksi)
15. ↑  "Ariana Grande: From Boca to Broadway"  4.5.2010. Girl2Watch.com.  Arkistoitu 22.8.2010. Viitattu 5.6.2018. (englanniksi)
16. ↑  Hyman, Dan: "Life Is Grande: Ariana Grande On Her Debut Album and the Thrill of Hearing Herself on the Radio" *Elle*.  22.8.2013. Hearst Communications, Inc.. Viitattu 27.6.2018. (englanniksi)
17. ↑  Laracy, Noah: "Ariana Grande: A Back Stage Exclusive" *Backstage*.  6.5.2010. Viitattu 27.6.2018. (englanniksi)
18. ↑  "Universal Republic Records Announces the Signing of Ariana Grande" *Reuters*.  11.8.2011.  Arkistoitu 26.10.2014. Viitattu 27.6.2018. (englanniksi)
19. ↑  Keith Caulfield: Ariana Grande Debuts At No. 1 On Billboard 200 *Billboard*.  11.9.2013. Viitattu 11.1.2017. (englanniksi)
20. ↑  Ariana Grande - Chart History *Billboard*. Viitattu 11.1.2017. (englanniksi)
21. ↑  NewAlbumReleases.net: Ariana Grande – Christmas Kisses (2013) *NewAlbumReleases*.  18.12.2013. Viitattu 11.1.2017. (englanniksi)
22. ↑  Carolyn Menyes: Ariana Grande Twitter announces she's working on second album in studio *MusicTimes*.  13.1.2014. Viitattu 11.1.2017. (englanniksi)
23. ↑  Maurice Bobb: Ariana Grande Teams With Iggy Azalea For 'Problems': See The Cover Art *MTV*.  17.4.2014. Viitattu 11.1.2017. (englanniksi)
24. ↑  Jason Lipshutz: Ariana Grande's 'Problem' Video: Watch Ariana & Iggy Azalea Turn Back Time *Billboard*.  30.5.2014. Viitattu 11.1.2017. (englanniksi)
25. ↑  Jason Lipshutz: Ariana Grande's 'Break Free': Watch Zedd Discuss The New Single *Billboard*.  23.6.2014. Viitattu 11.1.2017. (englanniksi)
26. ↑  Keith Caulfield: Ariana Grande Nabs Second No. 1 Album In Less Than A Year *Billboard*.  3.9.2014. Viitattu 11.1.2017. (englanniksi)
27. ↑  Official Singles Chart Top 100 *OfficialCharts*.  2014. Viitattu 11.1.2017. (englanniksi)
28. ↑  Gary Trust: Taylor Swift Still No. 1 on Hot 100, Ariana Grande & The Weeknd Hit Top 10 *Billboard*.  12.11.2014. Viitattu 11.1.2017. (englanniksi)
29. ↑  Manchester attack: What we know so far *BBC News*. Viitattu 8.6.2017. (englanniksi)
30. ↑  Vatka, Miia: Manchesterin terrori-isku: Ariana Grande keskeytti Euroopan-kiertueensa *Iltalehti*.  23.5.2017. Viitattu 23.5.2017.
31. ↑  Aswad, Jem: Ariana Grande, Justin Bieber, Katy Perry, More to Perform at ‘One Love Manchester’ Benefit Sunday *Variety*.  30.5.2017. Viitattu 31.5.2017. (englanniksi)
32. ↑  Youngs, Ian: One Love Manchester: Joy shines through pain at benefit concert *BBC News*.  5.6.2017. Viitattu 5.6.2017. (englanniksi)
33. ↑  Halperin, Shirley & Aswad, Jem: Manchester Bombing: In the Wake of a Terror Attack, When Must the Show Go on? *Variety*.  30.5.2017. Viitattu 31.5.2017. (englanniksi)
34. ↑  Ariana Grandelta koskettava ele: Haluaa maksaa Manchesterin iskun uhrien hautajaiset *Ilta-Sanomat*.  24.5.2017. Viitattu 24.5.2017.
35. ↑  Ariana Grande julkaisi uutta musiikkia – laulaa tuntemuksistaan Manchesterin terrori-iskun jälkeen *mtv.fi*.  20.4.2018.  Arkistoitu 26.4.2018. Viitattu 26.4.2018.
36. ↑  Koppinen, Mari: Laulaja Ariana Grande teki historiaa: jyrää täydellisesti listoilla ja sivusi jo Beatlesinkin 55 vuoden takaista ennätystä *Helsingin Sanomat*.  21.2.2019. Viitattu 21.2.2019.
37. ↑  Fanien odotus palkittiin! Ariana Grande saapuu vihdoin Suomeen *www.iltalehti.fi*. Viitattu 15.12.2018.
38. ↑  Ariana Grande on sukupolvensa ainoa suuri popdiiva *YleX*. Viitattu 6.10.2019.
39. ↑  Chan, Anna: Ariana Grande Just Revealed She's Releasing a New Album Really, Really Soon *Billboard*.  14.10.2020. Viitattu 17.10.2020. (englanniksi)
40. ↑  positions the single out now. positions my 6th album out friday the 30th. 🤍 http://arianagrande.lnk.to/positions *Twitter*.  23.10.2020. Viitattu 26.10.2020. (englanniksi)
41. ↑  TJ: Limelight Spotlight Q&A: Ariana Grande *Neon Limelight*.  13.1.2012.  Arkistoitu 15.1.2012. Viitattu 11.1.2017. (englanniksi)
42. ↑  Vocal Range and Profile: Ariana Grande *Critic of Music*.  15.4.2013. Viitattu 11.1.2017. (englanniksi)
43. ↑  Condé Nast: 5 Things You Didn’t Know About Ariana Grande *Vogue*.  2.4.2016. Viitattu 14.7.2021. (englanniksi)
44. ↑  Nikki A: Ariana Grande, Freddie Mercury, Mariah Carey: List of Singers With the Largest Octave Range in History *Music Times*.  7.6.2021. Viitattu 14.7.2021. (englanniksi)
45. ↑  Ariana Grande Vs. Mariah Carey: Can You Tell the Difference? *Bustle*. Viitattu 14.7.2021. (englanniksi)
46. ↑  M Exclusive: Victorious will NOT be returning for season four! *M Magazine*.  10.8.2012. Viitattu 11.1.2017. (englanniksi)
47. ↑  Patrick Kevin Day: Nickelodeon greenlights an 'iCarly' spinoff and other new shows *Los Angeles Times*.  3.8.2012. Viitattu 11.1.2017. (englanniksi)
48. ↑  Kimberly Nordyke: Nickelodeon Greenlights Spinoff of 'iCarly,' 'Victorious' *The Hollywood Reporter*.  29.11.2012. Viitattu 11.1.2017. (englanniksi)
49. ↑  Philiana Ng: Nickelodeon Cancels 'Sam & Cat' After Behind-the-Scenes Drama *The Hollywood Reporter*.  13.7.2014. Viitattu 11.1.2017. (englanniksi)
50. ↑  Greene, Andy: "How Ariana Grande and Max Martin Made 'Problem' the Song of the Summer" *Rolling Stone*.  22.5.2014.  Arkistoitu 7.4.2018. Viitattu 11.8.2018. (englanniksi)
51. ↑  Stack, Tim: "Ariana Grande on the set of Scream Queens *Entertainment Weekly*.  24.4.2015.  Arkistoitu 19.3.2019. Viitattu 26.5.2018. (englanniksi)
52. ↑  Zauzmer, Emily: Graham Phillips Defends Ex-Girlfriend Ariana Grande After Doughnut Controversy" *People*.  22.7.2015. Viitattu 26.5.2018. (englanniksi)
53. ↑  Ariana Grande erosi räppäristä – on nyt tavoiteltu sinkku! *Stara*.  11.5.2018. Viitattu 26.5.2018.
54. ↑  Surprise! Ariana Grande and Pete Davidson Are Engaged After Dating for a Few Weeks *PEOPLE.com*. Viitattu 15.6.2018. (englanniksi)
55. ↑  Ariana Grande and Pete Davidson Split, Engagement Called Off *TMZ*.  14.10.2018. Viitattu 14.10.2018.
56. ↑  Ariana Grande meni kihloihin – esittelee somessa sormusta *www.iltalehti.fi*. Viitattu 21.12.2020.
57. ↑  Ariana Grande meni naimisiin – Pienet häät kotona *www.iltalehti.fi*. Viitattu 17.5.2021.
58. ↑  Laulaja Ariana Grande: Avioero *www.iltalehti.fi*. Viitattu 17.7.2023.
59. ↑  Vatka, Miia: Pommi-isku jätti jälkensä Ariana Granden aivoihin *iltalehti.fi*.  16.4.2019. Alma Media Oyj. Viitattu 11.5.2019.

Aiheesta muualla
----------------

* Kuvia tai muita tiedostoja aiheesta **Ariana Grande** Wikimedia Commonsissa

* Ariana Granden kotisivut (englanniksi)
* Ariana Grande AllMusic.comissa  (englanniksi)
* Ariana Grande Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Ariana Grande |
| --- |
|  |
| 
* Diskografia

 |
|  |
| Studioalbumit | 
* *Yours Truly*
* *My Everything*
* *Dangerous Woman*
* *Sweetener*
* *Thank U, Next*
* *Positions*
* *Eternal Sunshine*

 |
|  |
| EP:t | 
* *Christmas Kisses EP*
* *Christmas & Chill*

 |
|  |
| Livealbumit | 
* *K Bye for Now (SWT Live)*

 |
|  |
| Singlet | 
* "Problem"
* "Break Free"
* "Bang Bang"
* "Love Me Harder"
* "Santa Tell Me"
* "Dangerous Woman"
* "Into You"
* "Side to Side"
* "No Tears Left to Cry"
* "God Is a Woman"
* "Breathin"
* "Thank U, Next"
* "7 Rings"
* "Break Up with Your Girlfriend, I’m Bored"
* "Boyfriend"
* "Don’t Call Me Angel"
* "Rain on Me"
* "Positions"
* "34+35"
* "POV"
* "Yes, And?"

 |
|  |
| Kiertueet | 
* *The Listening Sessions*
* *The Honeymoon Tour*
* *Dangerous Woman Tour*
* *Sweetener World Tour*

 |

 |


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Japani
* Tšekki
* Korea
* Alankomaat
* Puola

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei
* Yle

 |
|  |
| Muut | 
* Europeana
* IdRef

 |

 |